GL ลุ้น 2H58 สินเชื่อจะโตเป็นเท่าตัวโบรกฯแนะซื้อราคาเป้าหมาย 21 บาท
GL ผลดำเนินงานในกัมพูชายังเติบโตแข็งแกร่ง โดยในครึ่งแรกปี 58 มีขนาดพอร์ตคิดเป็น 20% ของทั้งหมดของ GL และทำกำไรคิดเป็น 45% ของทั้งหมด ในครึ่งหลังปี 58 คาดว่าสินเชื่อจะโตเป็นเท่าตัว และกำไรจากการดำเนินงานขยายตัวสูงต่อเนื่อง บริษัทออกหุ้นกู้แปลงสภาพ 30 ล้านดอลลาร์สหรัฐเพื่อใช้ในการขยายธุรกิจ ส่วนธุรกิจในสปป.ลาวที่เป็นประเทศที่สองที่เข้าไปลงทุนและเพิ่งเริ่มต้นเมื่อเดือนพ.ค.58 ก็มีแนวโน้มดีมากและคาดว่าจะเริ่มทำกำไรได้ตั้งแต่ไตรมาส 4/58 เป็นต้นไป แนะซื้อราคาเป้าหมาย 21 บาท
15 ก.ย. 2558

บล.ดีบีเอสฯ ระบุในบทวิเคราะห์ (15 ก.ย.) ว่า บริษัท กรุ๊ปลีส จำกัด (มหาชน) หรือ GL ผลดำเนินงานในกัมพูชายังเติบโตแข็งแกร่ง โดยในครึ่งแรกปี 58 มีขนาดพอร์ตคิดเป็น 20% ของทั้งหมดของ GL และทำกำไรคิดเป็น 45% ของทั้งหมด ในครึ่งหลังปี 58 คาดว่าสินเชื่อจะโตเป็นเท่าตัว และกำไรจากการดำเนินงานขยายตัวสูงต่อเนื่อง บริษัทออกหุ้นกู้แปลงสภาพ 30 ล้านดอลลาร์สหรัฐเพื่อใช้ในการขยายธุรกิจ ส่วนธุรกิจในสปป.ลาวที่เป็นประเทศที่สองที่เข้าไปลงทุนและเพิ่งเริ่มต้นเมื่อเดือนพ.ค.58 ก็มีแนวโน้มดีมากและคาดว่าจะเริ่มทำกำไรได้ตั้งแต่ไตรมาส 4/58 เป็นต้นไป
สำหรับการขยายธุรกิจไปในอินโดนีเซีย ผ่านการร่วมทุนกับ PT J Trust Finance (GL ถือหุ้น 65%, J Trust 20% และพันธมิตรท้องถิ่นอีก 15%) มองว่าจะเป็นเรื่องดีเพราะอินโดนีเซียเป็นประเทศที่มีการบริโภคมากที่สุดในอาเซียน ธุรกิจไฟแนนซ์จึงมีแนวโน้มเติบโตดี โดย GL จะใช้โมเดลธุรกิจในอินโดนีเซียเหมือนกับที่ใช้ในกัมพูชาและสปป.ลาว คาดว่าบริษัทร่วมทุนจะจดทะเบียนแล้วเสร็จและเริ่มดำเนินการได้ในเดือนต.ค.58
บริษัทมีเป้าหมายที่จะเป็นผู้นำในธุรกิจไฟแนนซ์ในอาเซียนภายในปี 63 โดยมองหาโอกาสที่จะขยายธุรกิจไปในภูมิภาคต่ออีก เช่น เมียนมาร์, เวียดนาม และอื่นๆ ซึ่งหากประสบความสำเร็จอย่างที่ตั้งเป้าหมายไว้ สัดส่วนรายได้จะมาจากต่างประเทศ 95% และไทย 5% ภายใน 3-5 ปีข้างหน้า
ในด้าน Valuation คาดว่า GL-W3 (145.6 ล้านหน่วย) และหุ้นกู้แปลงสภาพ (98.1 ล้านหุ้น) จะเข้ามาใน ไตรมาส 4/58 ซึ่งทำให้ BVS สิ้นปี 58 จะเพิ่มเป็น 6.21 บาท/หุ้น (กลางปี 58 อยู่ที่ 5.52 บาท/หุ้น) คงคำแนะนำซื้อ และปรับเพิ่มราคาพื้นฐานใหม่ 21 บาท (เดิม 19 บาท) อิงกับ Gordon Growth Model ซึ่งเทียบเท่ากับ P/BV ปี 58 ที่ 3.4 เท่า ความเสี่ยงหลัก คือ การด้อยค่าของคุณภาพสินทรัพย์และการเติบโตในกัมพูชาต่ำกว่าที่ประมาณการไว้
 
 